KÖZÖSSÉGI SPORTESEMÉNYEKRE VONATKOZÓ EGYSÉGES

TERMÉSZETVÉDELMI IRÁNYELVEK ÉS AJÁNLOTT ELJÁRÁSREND AZ ŐRSÉGI NEMZETI PARK IGAZGATÓSÁG MŰKÖDÉSI TERÜLETÉN

Igazgatóságunk örömmel fogadja a társadalom természeti környezetben való mozgás iránti igényét erősítő rendezvényekkel kapcsolatos megkereséseket. A természetben kikapcsolódni vágyókat szövetségeseinknek tekintjük a természeti értékek megőrzésének érdekében kifejtett erőfeszítéseinkben. A rendezvények környezeti fenntarthatósága közös érdekünk, éppen ezért az események megrendezése védett természeti területeken a természetvédelmi szempontok figyelembevételével kell történjen. Az élőhelyek zavartalanságának biztosítása és a természeti értékek megóvása érdekében az előzetes egyeztetés, valamint az általános szabályok betartása elengedhetetlen. A szervezők és az Igazgatóság közti együttműködés megkönnyítése érdekében az alábbi útmutatót adjuk közre.

TERMÉSZETVÉDELMI IRÁNYELVEK

KÍMÉLETI TERÜLETEK ÉS IDŐSZAKOK

Vannak a védett területeken belül olyan területrészek, amely elsődleges szerepe a természeti értékek megőrzése, az ott előforduló védett fajok zavartalanságának biztosítása, így ezeken a területeken minimálisra szeretnénk szorítani az emberi jelenlétet. Ennek érdekében, a jelzett turistautak és tanösvények kivételével, ***erdőrezervátumban, illetve fokozottan védett területen, valamint az Őrségi Nemzeti Park természeti övezetében*** közösségi sportesemények rendezését nem támogatjuk.1

Emellett a fokozottan védett növény- és állatfajok (pl. ragadozómadarak) egyedei zavarásának elkerülése érdekében egyedi, időszakos védelmi övezetek lehatárolására lehet szükség. Ezekre a területekre szintén nem javasolt közösségi rendezvények szervezése.

A madarak fészkelési idejében (április 01. és július 31-e között) kiemelten fontos a védett erdőterületek zavartalanságának biztosítása. Éppen ezért a nem fix-pályás, teljes erdőterület zavarásával, bolygatásával járó sporttevékenységek, versenyek, táborok szervezését nem támogatjuk ebben az időszakban (például tájékozódási futás).

NYOMVONALAK TERVEZÉSE ÉS KIJELÖLÉSE

Védett erdő- és gyepterületeken megrendezett sporteseményeken a növényfajok egyedeire általában a taposás, az állatfajok esetében az egyedek élettevékenységének megzavarása jelenthet közvetlen veszélyt. Ezért a túrák és versenyek tervezése során elsősorban a jelzett túraútvonalakat és a jól karbantartott kavicsos erdészeti üzemi utakat kell igénybe venni.

Amennyiben szükséges, az útvonal helyszíni kijelölése kizárólag olyan – a környezetet nem szennyező – anyagokkal és eszközökkel történhet, melyeket az eseményt követően a szervező maradéktalanul el tud távolítani a területről. Az egyértelmű beazonosíthatóság érdekében célszerű egyedi jelzéseket használni, vagy feltüntetni a szervező nevét a jelzéseken. A helyszíni jelölés módját és idejét az érintett terület tulajdonosával, vagyonkezelőjével (erdőterületen az erdőgazdálkodóval) előzetesen egyeztetni szükséges.

A RENDEZVÉNY LEBONYOLÍTÁSA

Fontos a rendezvény résztvevőinek figyelmét felhívni a védett természeti terület állapotának és értékeinek megőrzésére. A tájékoztató összeállításához a nemzeti park igazgatóság segítséget nyújt. Az esemény során törekedni kell arra, hogy a zavarás a lehető legkisebb mértékű legyen. Ennek érdekében a rendezvényen kizárólag a rajt és a célállomásokon, és csak a feltétlenül szükséges mértékű hangosítás alkalmazható.

KAPCSOLÓDÓ TERÜLET-IGÉNYBEVÉTELEK

A környezet kedvező állapotának fenntartása érdekében kerülni kell a talaj bolygatását, a tereprendezést, a felszín földmunkával történő egyengetését és az, akár csak kisebb beavatkozással járó, építési munkálatokat is.

A parkolóhelyeken vagy a különböző frissítőpontokon a természetre a verseny többi helyszínéhez képest is nagyobb nyomás nehezedik, ezért ezek helyszínének megválasztására kiemelt figyelmet kell fordítani. Általános szabályként, törekedni kell ezen helyszíneknek a településeken belüli elhelyezésére, illetve más létező infrastruktúrák (pl. farakodók, táborhelyek) felhasználására.

El kell kerülni, hogy a járművek védett gyepen, erdőben, arra ki nem jelölt területen parkoljanak.

Tekintettel a kérelmezett tevékenység jellegére, az igénybe venni kívánt területen előforduló védett, ill. fokozottan védett fajok állományaira, valamint a rendezvény idejére, további egyedi korlátozások bevezetése válhat szükségessé.

1 A Natura 2000 és az országos jelentőségű védett természeti területek térképi állományai [innen tölthetőek le](https://orseginemzetipark.hu/index.php/list-page/1286-rolunk/4750-natura-2000-teruleteink).

ENGEDÉLYEZÉSI ELJÁRÁS

A természetvédelmi hatóság engedélye szükséges:

1. **Védett természeti területen** a közösségi és tömegsportesemények rendezéséhez, sportversenyhez, technikai jellegű sporttevékenység folytatásához.2
2. **Natura 2000 területen** a talajfelszínen, száznál több fő részvételével zajló közösségi és tömegsportesemény rendezéséhez, valamint a technikai jellegű sporttevékenység folytatásához.3

Az engedély igénylése két módon történhet:

1. A kérelmet a természetvédelmi hatósághoz (működési területünkön: Vas Megyei Kormányhivatal, Agrárügyi és Környezetvédelmi Főosztály, Környezet- és Természetvédelmi Osztály) kell benyújtani. Ezt követően a hatóság kikéri az Őrségi Nemzeti Park Igazgatóság, mint természetvédelmi kezelőt szakvéleményét.
2. A szervezők elsőként az Őrségi Nemzeti Park Igazgatóság előzetes állásfoglalását kérik az adott ügyben, majd ezzel együtt nyújtják be a kérelmet a természetvédelmi hatósághoz.

Az engedélyt mindkét esetben a természetvédelmi hatóság adja ki az Őrségi Nemzeti Park Igazgatóság szakvéleményének figyelembevételével. Javasolt a verseny által érintett területek vadgazdálkodójának, vagyonkezelőjének megkeresése is az adott eljárás során.

AZ ELŐZETES EGYEZTETÉS MENETE

A természetvédelmi hatósági engedélyezési eljárásokban az ügyintézési határidő kilencven nap. Ezért az igazgatóságunkkal való egyeztetést minimum 3 hónappal a verseny időpontja előtt javasoljuk elkezdeni.

Az egyeztetést írásban (postán vagy emailben) javasoljuk kezdeményezni, az alábbiakban részletezett információk megadásával. Amennyiben szükségessé válik, ezt követően sor kerülhet személyes egyeztetésre, közös helyszíni bejárásra is. Az egyeztetés eredményeként Igazgatóságunk előzetes állásfoglalást állít ki, amely részletesen tartalmazza a rendezvény lebonyolítására vonatkozó természetvédelmi elvárásokat.

2 *A természet védelméről szóló 1996. évi LIII. törvény* 38. § (1) i)

3 *Az európai közösségi jelentőségű természetvédelmi rendeltetésű területekről szóló 275/2004. (X. 8.) Korm. rendelet* 9. § (2) d)

BENYÚJTANDÓ ADATOK

A lenti pontokban segítséget szeretnénk nyújtani abban, hogy az Igazgatóságunkhoz küldött megkeresés, illetve a természetvédelmi hatósághoz benyújtott engedélykérelem milyen adatokat, mellékleteket tartalmazzon. Felhívjuk a figyelmet arra, hogy ez az összeállítás csak a nélkülözhetetlen tartalmi elemeket sorolja fel:

* verseny, rendezvény megnevezése, időpontja, rövid leírása,
* résztvevők és nézők várható létszáma,
* az útvonal szöveges leírása és térképen/helyszínrajzon való ábrázolása vagy térinformatikai fedvény (pl. shape file, KML, KMZ file), amelyen szerepelnek:
	+ az útvonal,
	+ a rajt-cél pontok,
	+ frissítőpontok,
	+ parkolásra tervezett helyszín,
	+ egyéb célra igénybevett területek
* a résztvevők/nézők gépjárművei részére a parkolási lehetőség bemutatása,
* technikai sporttevékenység esetén a szervezők által a nézők számára kijelölni tervezett területek, nézői pontok bemutatása,
* nyilatkozat, hogy az útvonalat meg kívánják-e jelölni, amennyiben igen, milyen módon,
* nyilatkozat, hogy közforgalom elől elzárt utat gépjárművel igénybe kívánnak-e venni,
* nyilatkozat, hogy az esemény ideje alatt hangosítást, tűzgyújtást terveznek-e (a helyszínek megjelölésével).

KAPCSOLAT

Őrségi Nemzeti Park Igazgatóság 9941 Őriszentpéter, Városszer 57. onpi@onpi.hu